På et af Vejle-forstaden Bredballes højeste punkter ligger byens kirke med tilhørende kirkegård og panoramaudsigt over Vejle Fjord.

Der har den ligget i 111 år, men nu skal den rives ned, og der skal bygges en ny. Det mener i hvert fald menighedsrådet i Bredballe Sogn, der allerede har sat gang i processen.

For med 150 siddepladser er kirken for lille, lyder det.

Læs også : Fire unge troende: Sådan reagerer folk på vores religion

- Det betyder, at vi nogle gange oplever, at der simpelthen ikke er plads til alle. Det er altid til jul og konfirmationer. Vi har en foreløbig løsning, der hedder, at vi tager dåb ud om søndagen, men jeg synes, at dåb hører til om søndagen. Det er det rigtige at gøre, siger Kurt Holm Hansen, der er menighedsrådsformand i Bredballe Sogn.

Koster 'ikke under 28 millioner kroner'

Der er en masse minder, og det er et sted, der giver anledning til refleksion. Det skal en kirke gerne give, og det anerkender man ikke ved at pløje den ned. Mette Stimpel Stenled, stifter af "Red Bredballe Kirke"

Han ønsker cirka 100 ekstra pladser i en ny kirke. Prisen er endnu ikke blevet undersøgt, men menighedsrådet er blevet enige om, at millionerne skal bruges.

- Man byggede en ny kirke i Thyborøn for en del år siden, der kostede 28 millioner, men det vil blive noget dyrere her, det er der ikke nogen tvivl om, siger Kurt Holm Hansen.

Beslutningen er aldeles upopulær hos mange, der har brugt Bredballe Kirke i årevis.

Mette Stimpel Stenled har startet Facebookgruppen ’Red Bredballe Kirke’, og hun har samlet 800 underskrifter mod beslutningen indtil videre. Hun køber overhovedet ikke præmissen for nedrivningen.

Læs også : Færre par med børn gifter sig

- Der skal være travlt til jul og konfirmationer. Hvis der ikke var det, var der vel nærmere tale om en lukningstruet kirke, siger hun.

En kirke med mange følelser i

Tal fra Danmarks Statistik viser, at antallet af kirkelige handlinger i Bredballe Kirke er stort set uændret de seneste 12 år. Fra 2006 til 2017 er tallet af dåbshandlinger i sognet gået fra 76 til 99, mens antallet af konfirmationer er gået fra 120 til 126. Der er ikke tale om en støt stigning, men derimod tal, der er gået op og ned fra 2006 til 2017.

Bare fordi den er fyldt et par gange om året skal man ikke bygge en helt ny kirke til et anseeligt millionbeløb. Per Olesen (V), byrådsmedlem

- Jeg synes, at menighedsrådets beslutning klinger noget hult. Hvis man vurderer, at kirken ikke kan rumme nok gæster, kunne man måske have flere kirkelige handlinger. De her såkaldte saglige argumenter for at pløje kirken ned og opføre en ny er ikke til stede, siger Mette Stimpel Stenled.

For hende er følelserne omkring kirken, hvor hun er døbt, konfirmeret og gift også et argument for, hvorfor den skal blive stående.

- Jeg håber i sidste ende, at de lader min kirke være i fred. Det er en kirke, en religiøs bygning, og der er kirkegård rundt om, hvor blandt andre mine bedsteforældre ligger begravet. Der er en masse minder, og det er et sted, der giver anledning til refleksion. Det skal en kirke gerne give, og det anerkender man ikke ved at pløje den ned, siger Mette Stimpel Stenled.

Byrådsmedlem er kritisk

Et andet sted, hvor menighedsrådet møder modstand, er i Vejle Byråd. Her fortæller Venstres byrådsmedlem Per Olesen, at han vil gøre, hvad han kan, for at kirken ikke bliver revet ned.

- Jeg mener, at det er en meget dårlig beslutning. Bygningen er stemplet som bevaringsværdig, så som jeg forstår det, skal byrådet forholde sig til, om det skal ophæves, så den kan rives ned, og det bliver ikke med min stemme, siger Per Olesen (V).

- Der er ikke et tilfredsstillende beslutningsgrundlag. Bare fordi den er fyldt et par gange om året skal man ikke bygge en helt ny kirke til et anseeligt millionbeløb, siger han.